b'\n_START_ARTICLE_\nNur-Sultan\n_START_SECTION_\nEtimolohiya\n_START_PARAGRAPH_\nItinatag noong 1830 bilang pamayanan ng Akmoly o Akmolinsky prikaz (Ruso: \xd0\x90\xd0\xba\xd0\xbc\xd0\xbe\xd0\xbb\xd0\xb8\xd0\xbd\xd1\x81\xd0\xba\xd0\xb8\xd0\xb9 \xd0\xbf\xd1\x80\xd0\xb8\xd0\xba\xd0\xb0\xd0\xb7), naglingkod ito bilang isang pantanggulang muog para sa mga Siberyanong Cossack. Noong 1832 binigyan ito ng katayuang pambayan at pinangalanang Akmolinsk (Ruso: \xd0\x90\xd0\xba\xd0\xbc\xd0\xbe\xd0\xbb\xd0\xb8\xd0\xbd\xd1\x81\xd0\xba). Noong Marso 20, 1961 binago ito sa Tselinograd (Ruso: \xd0\xa6\xd0\xb5\xd0\xbb\xd0\xb8\xd0\xbd\xd0\xbe\xd0\xb3\xd1\x80\xd0\xb0\xd0\xb4, lit.\xc2\xa0\'City of tselina\') upang itanda ang ebolusyon ng lungsod bilang sentrong pampangasiwaan at pangkalinangan ng Virgin Lands Campaign. Ito ay pinangalanang Akmola (o Aqmola) noong 1992. Ito ay binagong bersiyon ng unang pangalan nito na nagngangahulugang "puting puntod". Noong Dosyembre 10, 1997 pinalitan ng Akmola ang Almaty bilang kabisera ng Kazakhstan. Noong Mayo 6, 1998 binago ang pangalan nito sa Astana, na nagngangahulugang "kabiserang lungsod" sa wikang Kazakh._NEWLINE_Noong Marso 20, 2019, ipinanukala ni Pangulong Kassym-Jomart Tokayev ang pagbabago ng pangalan ng Astana sa Nur-Sultan, bilang karangalan sa naunang pangulo at matagal nang namumunong pinuno ng Kazakhstan na si Nursultan Nazarbayev na bumaba sa puwesto isang araw ang nakararaan. Bagamat tinutulan ng mga mamamayan ang panukala, agad na sinang-ayunan ng Parlamento ang pagbabago ng pangalan, at opisyal na naging Nur-Sultan ang pangalan ng kabiserang lungsod sa isang kautusang inilathala noong Marso 23 sa taong iyon.\n_START_SECTION_\nKalakhang pook\n_START_PARAGRAPH_\nAng kalakhang pook na nakasentro sa Nur-Sultan ay kinabibilangan ng Distrito ng Arshaly, Distrito ng Shortandy, Distrito ng Tselinograd, at bahagi ng Distrito ng Akkol sa Rehiyon ng Akmola. Ang pook ay tinitirhan ng 1.2 milyong katao.'